Kommissionens udtalelse i henhold til Rådets direktiv 73/23/EØF om tilnærmelse af medlemsstaternes lovgivning om elektrisk materiel bestemt til anvendelse inden for visse spændingsgrænser

(2001/C 29/02)

Denne udtalelse er baseret på artikel 9 i Rådets direktiv 73/23/EØF(1) om tilnærmelse af medlemsstaternes lovgivning om elektrisk materiel bestemt til anvendelse inden for visse spændingsgrænser. Den vedrører anvendelse af artikel 5 i nævnte direktiv.

I overensstemmelse med artikel 5 i direktiv 73/23/EØF er følgende reference til harmoniseret standard EN 60598-1 blevet offentliggjort i De Europæiske Fællesskabers Tidende(2):

- EN 60598-1:1997

Belysningsarmaturer - Del 1: Almindelige bestemmelser og prøver.

Som led i anvendelse af sikkerhedsklausulen efter proceduren i artikel 9 i lavspændingsdirektivet har Kommissionen fået meddelelse om en mangel ved den harmoniserede standard.

Det drejer sig om den risiko, der opstår, når et belysningsarmatur ikke er forsynet med en nettilslutningsanordning. I sådanne tilfælde er der, under normalt forudsigelige anvendelsesforhold, mulighed for, at en forbruger anskaffer sig en nettilslutningsanordning, som er uegnet på grund af dens mål, egenskaber eller vanskelig montage. Som følge heraf kan den forringe lysarmaturets beskyttelse således, at en person kan komme i kontakt med en strømførende del af armaturet, eller den kan ændre lysarmaturets isolerende egenskaber.

Standarden blev derfor anset som værende i modstrid med de væsentlige krav i lavspændingsdirektivet, især hvad angår punkt 2a og 2d i bilag I, da den ikke opfylder de almindelige betingelser i punkt 1c i direktivets bilag I. Disse punkter lyder således: "1. Almindelige betingelser

c) Det elektriske materiel såvel som dets enkelte dele udføres således, at det kan tilsluttes på sikker og forsvarlig måde.

2. Beskyttelse mod farer, som kan hidrøre fra det elektriske materiel.

Der er fastsat tekniske forholdsregler i overensstemmelse med punkt 1, således at:

a) personer og husdyr beskyttes på forsvarlig måde mod farer for legemsbeskadigelse eller andre skader, der kan forårsages af direkte eller indirekte berøring

d) isoleringen tilpasses forudseelige påvirkninger."

Denne mangel i forbindelse med EN 60598-1:1997 blev påpeget af Kommissionen i dens udtalelse af 19. maj 1998 og meddelt alle medlemsstater. Cenelec blev efterfølgende opfordret til at ændre ovennævnte standard på disse punkter.

Som reaktion på udtalelsen foreslog det europæiske standardiseringsorgan Cenelec ændringen EN 60598-1:1997/A13:1999, som blev vedtaget 1. juni 1999 (ikke offentliggjort i De Europæiske Fællesskabers Tidende) med følgende titel:

- EN 60598-1:1997/A13:1999

Belysningsarmaturer - Del 1: Almindelige bestemmelser og prøver.

Ændring 13.

Ændringen EN 60598-1:1997/A13:1999 anses imidlertid for at være utilstrækkelig, da den ikke imødekommer betænkelighederne i forbindelse med beskyttelsesforanstaltningerne, eftersom belysningsarmaturer uden nettilslutningsanordning stadig kan markedsføres, hvis de er forsynet med en advarsel.

Derfor mener Kommissionen, at elektrisk materiel, som er fremstillet i overensstemmelse med EN 60598-1:1997 og EN 60598-1:1997/A13:1999, i visse tilfælde stadig ikke overholder de væsentlige krav i lavspændingsdirektivet.

Denne konklusion blev støttet af repræsentanter for nationale myndigheder på mødet den 26. april 2000 i arbejdsgruppen for administrativt samarbejde inden for lavspændingsdirektivet.

Kommissionen har derfor bedt det europæiske standardiseringsorgan Cenelec om at tage yderligere skridt til at sikre, at den beskrevne risiko forebygges tilstrækkeligt gennem en ny ændring af den harmoniserede standard EN 60598-1:1997.

Da der ikke foreligger en revideret harmoniseret standard, skal producenterne, når de anvender harmoniserede standarder til at sikre, at elektrisk materiel er i overensstemmelse med lavspændingsdirektivet, derfor - ud over kravene i EN 60598-1:1997 og A13:1999 - tage skridt til at forhindre enhver risiko, der skyldes belysningsarmaturers manglende nettilslutningsanordning. Denne risiki omfatter anvendelsen af tilslutningsanordninger, der er almindeligt tilgængelige på markedet, som, på grund af deres mål, eller fordi de ikke kan monteres korrekt, forringer beskyttelsen mod indirekte kontakt med en strømførende del af armaturet eller forringer dets isolerende egenskaber.

(1) EFT L 77 af 26.3.1973. Direktivet er ændret ved direktiv 93/68/EØF (EFT L 220 af 30.8.1993, s. 1).

(2) EFT C 268 af 22.9.1999, s. 1.